De fede år er ovre. Og de sluttede brat. Den tid, hvor samtalerne ved middagsbordene handlede om hvor stor friværdien nu var, hvor mange nye fladskærme, spa-bade og udlandsrejser man havde skaffet sig siden sidst – den er langt væk. Nu konfronteres vi med regningen.

De barske realiteter er for længst sivet ind hos flertallet af danskerne, som allerede er trukket i arbejdstøjet. Det samme kan man ikke sige om folket på chefgangen.

På chefgangene lever krævementaliteten i bedste velgående. Alt imens lønmodtagerne viser ansvar og mådehold i overenskomsterne for at bevare danske job, fester topcheferne videre, som om vi befandt os midt i nullerne.